Helpende Hand lei 50 versorgers opHannes Noëth, uitvoerende direkteur van Solidariteit Helpende Hand, saam met Frieda de Jager wat as student van die jaar aangewys is. (Foto verskaf) Solidariteit Helpende Hand het vanjaar 50 versorgers opgelei om ŉ verskil te maak in die lewe van mense wat versorging benodig. Dit is die tweede jaar dat Helpende Hand sy geakkrediteerde versorgingsopleiding saam met Gratia Via Akademie aanbied. Altesaam 17 studente het in 2021 dié program suksesvol voltooi en die meeste kandidate is vinnig in die versorgingsbedryf opgeraap. Die dienste van 50 studente wat vanjaar se kursus voltooi het, is ook reeds hoog in aanvraag. Hulle is op 9 September tydens ŉ sertifikaatplegtigheid by Leriba Lodge in Centurion vereer. “Helpende Hand wil graag die studente erkenning gee vir hierdie wonderlike prestasie, asook vir hul deursettingsvermoë gedurende die maande waartydens hulle die opleiding ondergaan het,” het Hannes Noëth, Helpende Hand se uitvoerende direkteur, gesê. Volgens Noëth het daar die afgelope paar jaar ŉ groeiende behoefte aan Afrikaanse tuisversorgers ontstaan, daarom het Helpende Hand besluit om die opleidingsprogram aan te bied. “Wanneer jy die woord ‘versorger’ hoor, dink jy dadelik aan die woord ‘omgee’. Dit is egter eers wanneer ŉ mens self ŉ versorger nodig het dat die woord ŉ ander betekenis kry. Dan word ‘versorger’ nie net ŉ woord nie, maar ŉ persoon. ŉ Versorger word soos ŉ engel uit die hemel gestuur vir diegene wat nie self kan eet of omdraai nie en wat versorg moet word. Jy as versorger maak vir sterwendes die juk ligter en vir siekes die pyn draagliker. Vir swakkes word jy die krag en vir ŉ arm of been wat nie meer wil werk nie, tree jy in as die hand of voet. Vir ŉ verslae gemoed word jy die musiek. Jy is die versorger, die een wat omgee.” Noëth het gesê die professie van versorging is nie ŉ geringe taak nie, dit is ŉ gewigtige roeping waarin die verantwoordelikheid van omgee aanvaar moet word. “Die beroep is onmisbaar in ons samelewing. Vir die versorger kan dit voel of die liefdeswerk ongesiens verbygaan, maar vir die een wat versorg word, is hierdie omgee in liefde nie vanselfsprekend nie. Dit is die lewensaar na gewone en normale dinge. Daarom is dit vir Solidariteit Helpende Hand so belangrik om versorgers op te lei – nie net om gewone mense vaardig te maak vir ŉ werk nie, maar om ŉ liefdesroeping te vestig. Om ŉ versorger te wees, is kosbaar, spesiaal, noodsaaklik en ŉ besonderse roeping,” het Noëth bygevoeg. Dr. Elsha Hermann, Helpende Hand se hoof van navorsing en maatskaplike ontwikkeling, het voornemende versorgingstudente aangemoedig om aansoek te doen vir die volgende opleidingsprogram wat in Februarie begin. Die versorgingstudente lê hul erekode af. (Foto verskaf) “Die persoon wat hierdie beroep volg, is ŉ besonderse hartsmens met ŉ omgeehart, ŉ geduldige hart, ŉ opregte hart. Elke versorger moet ook ŉ kop-mens wees – ŉ nugter denker wat oor wysheid, onderskeidingsvermoë en lankmoedigheid beskik,” het sy gesê. Studente wat die kursus suksesvol voltooi, kan as tuisversorger of versorgingshulp in tehuise of residensiële instansies in diens geneem word. Hulle kan ook privaat werk onderneem of hulself verder as ŉ au pair of doula bekwaam of selfs palliatiewe sorg verrig. Die kursus word oor ŉ tydperk van ses maande in Pretoria en Bloemfontein aangebied waartydens teorie en praktiese sessies afgewissel word. Koste vir die opleiding beloop tans R10 000 per student en sluit die kursusmateriaal en ŉ uniform in. ŉ Beperkte aantal rentevrye studielenings is beskikbaar; dit word aan die hand van bepaalde kriteria toegeken. Kandidate sal ŉ streng keuringsproses ondergaan om daarvoor te kwalifiseer. Lede van die publiek word ook aangemoedig om ŉ hulpbehoewende versorgingstudent te borg. “Deur een student vir die kursus te borg, voorsien jy iemand van ŉ tersiêre kwalifikasie en ŉ werk. Terselfdertyd sorg jy dat ŉ bejaarde of gestremde persoon teen ŉ bekostigbare prys in Afrikaans deur ŉ goed opgeleide persoon versorg kan word. Dit gee die gesin van die persoon wat versorg word ook gemoedsrus omdat hulle weet hul geliefde word goed versorg,” het Hermann gesê. Besoek www.helpendehand.co.za/versorging/ of stuur ŉ e-pos na [email protected] vir meer inligting.